## Odluka o općinskim porezima Općine Civljane

### NN 28/2011 (8.3.2011.), Odluka o općinskim porezima Općine Civljane

OPĆINA CIVLJANE

600

Na temelju članka 30. Zakona o financiranju jedinica lokalne i područne (regionalne) samouprave (»Narodne novine« broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07 i 73/08) i članka 32. Statuta Općine Civljane (»Službeni vjesnik Šibensko-kninske županije« broj 9/09), Općinsko vijeće Općine Civljane na svojoj 11. sjednici, održanoj 21. veljače 2011. godine, donosi

ODLUKU

O OPĆINSKIM POREZIMA

I. OPĆE ODREDBE

Članak 1.

Ovom se Odlukom određuju općinski porezi, kao prihodi Općine Civljane, kojima u okviru samoupravnog djelokruga Općina Civljane slobodno raspolaže.

II. VRSTE POREZA

Članak 2.

Ovom Odlukom propisuju se sljedeći općinski porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na tvrtku ili naziv,

5. porez na korištenje javnih površina.

1. Prirez poreza na dohodak

Članak 3.

Obveznici prireza porezu na dohodak su svi obveznici poreza na dohodak s prebivalištem ili uobičajenim boravištem na području Općine Civljane.

Članak 4.

Osnovica prireza na dohodak je porez na dohodak utvrđen zakonom i drugim podzakonskim aktima.

Članak 5.

Prirez porezu na dohodak plaća se po stopi od 5%.

Prirez porezu na dohodak pripada Općini Civljane.

Članak 6.

Poslove u svezi utvrđivanja i naplate prireza porezu na dohodak obavlja Porezna uprava.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Obveznik poreza na potrošnju jest pravna i fizička osoba koja pruža ugostiteljske usluge na području općine Civljane.

Članak 8.

Osnovicu poreza na potrošnju čini prodajna cijena pića koje se proda u ugostiteljskom objektu.

Porez na potrošnju plaća se po stopi od 3%.

Porez na potrošnju obračunava se na način propisan Zakonom o porezu na dodanu vrijednost.

Poslove u svezi utvrđivanja i naplate poreza na potrošnju obavlja Porezna uprava.

3. Porez na kuće za odmor

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području općine Civljane.

Vlasnikom kuće za odmor smatrat će se i osoba koja je izvanknjižni vlasnik, odnosno suvlasnik ukoliko se to može utvrditi drugim dokazima (ugovorom, odlukom suda, nasljeđivanjem i sl.).

Kućom za odmor smatra se svaka zgrada, dio zgrade ili stan koji se koristi povremeno ili sezonski, odnosno svaka zgrada koja je dovršena toliko da se može koristiti povremeno ili sezonski, što minimalno podrazumijeva da je na objektu postavljena vanjska stolarija.

Članak 10.

U postupku utvrđivanja statusa kuće za odmor, u smislu njenog povremenog ili sezonskog korištenja, osim osobnom iskaznicom prema prijavljenom prebivalištu vlasnika, status kuće za odmor dokazivat će se i drugim raspoloživim dokumentima i podacima kao što su putovnica, mjesto i visina nastanka troška električne energije, vode, telefona, potvrde o zasnovanom radnom odnosu i mogućnosti odlaska na posao i s posla, izjave o izabranom liječniku, izjave svjedoka, mjesta podnošenja porezne prijave i slično.

Članak 11.

Privremeno prijavljivanje boravišta ne oslobađa vlasnika od plaćanja poreza na kuće za odmor.

Članak 12.

Za kuću za odmor koja je u izgradnji (nedovršena kuća ili stan), porez se plaća samo na korisnu površinu dijela kuće koja se može koristiti.

Članak 13.

Kada pravna ili fizička osoba – građanin ima u vlasništvu dvije ili više kuća ili stana, od kojih jednu koristi za stanovanje u mjestu prebivališta, a u drugom ili istom mjestu ima kuću ili stan koji koristi povremeno ili sezonski, te ostale kuće ili stanovi smatraju se kućom za odmor i za iste se plaća porez na kuće za odmor.

Članak 14.

Ako postoje dva ili više suvlasnika koji koriste odvojene dijelove kuće za odmor, svaki od njih je porezni obveznik za dio kuće za odmor, koju ima u vlasništvu, te svaki posebno dobiva rješenje o razrezu poreza.

Članak 15.

Ako se kuća za odmor koristi kao gospodarski objekt i kao kuća za odmor u kojoj se boravi povremeno odnosno sezonski, onda se to smatra kućom za odmor, bez obzira na činjenicu da kuća za odmor služi i za druge svrhe.

Članak 16.

Vlasnik je dužan plaćati porez na kuću za odmor ako istu koristi bez obzira na njenu nedovršenost ili lošu kvalitetu radova, odnosno druge nedostatke na istoj, osim ako na objektu nije postavljena vanjska stolarija.

Članak 17.

Porez na kuće za odmor dužne su plaćati i strane pravne ili fizičke osobe, ako im se kuća za odmor odnosno odmaralište nalazi na području Općine Civljane pod istim uvjetima koji su u ovoj Odluci propisani za državljane Republike Hrvatske.

Članak 18.

Porez na kuće za odmor plaća se godišnje i po jednom metru četvornom korisne površine kuće za odmor, i to:

1. Strani državljani, hrvatski državljani koji porez
na dohodak plaćaju izvan RH, pravne osobe
sa sjedištem izvan RH                                              7,00 kn

2. Hrvatski državljani koji imaju prebivalište izvan
područja Općine i koji porez na dohodak ne
plaćaju na području općine, pravne osobe
sa sjedištem izvan područja općine                          6,00 kn

3. Ostali vlasnici kuća za odmor                              5,00 kn

Korisna površina je ukupna podna površina, umanjena za širinu zidova koji je prekidaju.

Porez na kuće za odmor razrezuje se i plaća godišnje.

Članak 19.

Kućom za odmor u smislu ove Odluke ne smatraju se gospodarske zgrade koje se ne mogu koristiti za odmor, već isključivo služe za poljoprivrednu proizvodnju, preradu i čuvanje voća i povrća, za smještaj poljoprivrednih strojeva, oruđa, alata i drugog pribora, te štale, nadstrešnice, podrumi sa bačvama i drugi slični objekti.

Članak 20.

Porez na kuće za odmor ne plaća se na kuće za odmor koje se ne mogu koristiti.

Kućama za odmor iz prethodnog stavka ovog članka smatraju se kuće za odmor koje se ne mogu koristiti zbog prirodnih nepogoda (poplava, požar, potres i slično), te starosti i trošnosti.

Članak 21.

Obveznici poreza na kuće za odmor moraju nadležnom tijelu porezne uprave koje vrši razrez poreza dostaviti podatke koji se odnose na mjesto gdje se objekti nalaze, o korisnoj površini objekta te druge podatke potrebne za razrez ovog poreza i to zaključno do 31. ožujka tekuće godine za koju se razrezuje porez na kuće za odmor.

4. Porez na tvrtku ili naziv

Članak 22.

Obveznici poreza na tvrtku ili naziv su pravne i fizičke osobe koji su obveznici poreza na dobit ili porez na dohodak i registrirane su za obavljanje djelatnosti.

Osobe iz stavka 1. ovog članka koje u svome sastavu imaju poslovne jedinice (prodavaonice, pogone, radionice, prodajna mjesta), obveznici su poreza na tvrtku za svaku poslovnu jedinicu.

Članak 23.

Porez na tvrtku ili naziv plaća se godišnje po svakoj tvrtki ili nazivu i to: Pravne osobe:

– Poljoprivreda, lov. šumarstvo                                                  260,00

– Ribarstvo                                                                                260,00

– Rudarstvo                                                                              560,00

– Prerađivačka industrija                                                           560,00

– Opskrba električnom energijom plinom i vodom                      560,00

– Građevinarstvo                                                                       560,00

– Trgovina na veliko i malo, popravak vozila                               560,00

– Ugostiteljstvo                                                                          740,00

– Promet, skladištenje, veze                                                        560,00

– Financijsko posredovanje                                                        740,00

– Obrazovanje                                                                            560,00

– Zdravstvena zaštita, socijalna skrb                                            560,00

– Ostale društvene, socijalne i osobne uslužne djelatnosti              560,00

Poslovne jedinice i pogoni inozemnih pravnih i fizičkih osoba
i poslovne jedinice i pogoni domaćih pravnih i fizičkih osoba
koje imaju sjedište izvan općine za svaku poslovnu jedinicu
plaćaju                                                                                     2.000,00 kn.

Članak 24.

Porez na tvrtku ili naziv ne plaćaju obveznici poreza na tvrtku koji ne obavljaju djelatnost te javna poduzeća koja su u vlasništvu općine.

Članak 25.

Ako se poslovni subjekt upiše u registar tijekom godine ili prestane poslovati, plaća se srazmjerni dio poreza na tvrtku.

Članak 26.

Obveznik poreza na tvrtku ili naziv, dužan je tvrtku ili naziv, promjenu imena tvrtke i svaku drugu promjenu koja utječe na obvezu i visinu poreza prijaviti nadležnom tijelu porezne uprave koje vrši razrez poreza, u roku od 15 dana od dana upisa u registar odnosno nastale promjene.

Članak 27.

Porez na tvrtku ili naziv pored slučajeva oslobađanja utvrđenih Zakonom, ne plaća se u slučaju prvog registriranja tvrtke koja upošljava više od 5 radnika.

Porez na tvrtku ili naziv plaća se na žiro-račun Proračuna Općine u roku od 15 dana od dana dostave rješenja o razrezu poreza.

4. Porez na korištenje javnih površina

Članak 28.

Porez na korištenje javnih površina plaća se mjesečno po četvornom metru korištene javne površine, a plaćaju ga pravne i fizičke osobe koje se koriste javnim površinama. Javnim povrišinama u smislu ove Odluke, smatraju se zemljišta unutar građevnog područja koja su u skladu s prostornim planovima, namjenjena općoj uporabi (ulice, trgovi, perivoji, igrališta, zelene površine i sl.).

Članak 29.

Porez na korištenje javnih površina obračunava se i plaća po stopi od 20% na iznos ugovorene naknade koja se plaća za korištenje javnih površina.

Članak 30.

Porez na korištenje javnih površna plaća se na žiro-račun Proračuna Općine u roku od 15 dana od dana dostave rješenja o razrezu poreza.

Članak 31.

Ako se javna površina koristi za postavu objekata za obavljanje djelatnosti, koja se obavlja sezonski, a ako se objekt po prestanku obavljanja djelatnosti ne ukloni, porez se plaća kao da se na prostoru javne povrišine djelatnost obavlja.

III. NAČIN UTVRĐIVANJA I NAPLATE POREZA

Članak 32.

Sve poslove u svezi s utvrđivanjem i naplatom poreza iz ove Odluke, obavljat će Porezna uprava, Ispostava Knin.

IV. PRIJELAZNE I ZAVRŠNE ODREDBE

Članak 33.

Danom stupanja na snagu ove odluke prestaje važiti Odluka o porezima Općine Civljane (»Službeni vjesnik Šibensko-kninske županije« broj 1/02, 10/06 i 11/09).

Članak 34.

Ova Odluka stupa na snagu osmog dana od dana objave u »Službenom vjesniku Šibensko-kninske županije«, osim odredbi o prirezu poreza na dohodak koje stupaju na snagu osmog dana od dana objave u »Narodnim novinama«.

Klasa: 410-01/11-01/3
Urbroj: 2182/13-02/11
Civljane, 21. veljače 2011.

Predsjednik
Općinskog vijeća
Vesna Gutić, v. r.

Odluka, NN 28/2011-600
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)